Морамо опрезно бирати место на којем ћемо брати лековито биље. Коприва се налази готово свуда и неопходно је брати ван индустријских зона, насељених и прометних места. Најидеалније доба за брање коприве је у току дана, када нема росе. Са собом морамо понети дуге панталоне и дубоке чизме, као и мању лопату ако желимо да беремо корен коприве који је такође богат минералним материјама.
Морамо се уверити да су листови здрави, зелени,млади и без биљних ваши. Коприва се бере од пролећа до јесени и цвета од маја до септембра. Након брања, листови се стављају у корпе растресито и без набијања. Потом се листови ставе да се суше у што тањем слоју са честим окретањем да се не би изгубила зелена боја. Корен коприве треба брати у пролеће, док се листови беру пре цветања јер је доказано негативно дејство листова на бубреге након цветања.